Kirjohiekkahautoja

Kirjohiekkahautoja (Xenotilapia melanogenys) on kirjoahventen heimoon ja hiekkahautojien sukuun kuuluva kalalaji. Sitä kalastetaan ja pidetään akvaariokalana.

 Koko ja ulkonäkö 
pienoiskuva|vasen|Kirjohiekkahautoja George Albert Boulengerin piirtämänä. Ylempänä koiras ja alempana naaras.
Kirjohiekkahautoja voi kasvaa enintään 15 senttimetrin mittaiseksi. Lajilla on pitkänomainen ruumis ja melko pitkä kuono. Koiraat ovat naaraita kookkaampia ja lisäksi koirailla on pidempi selkäevä ja peräevä.

 Levinneisyys ja elinympäristö 
Kirjohiekkahautoja on pohjakala, jota tavataan kotoperäisenä Tanganjikajärvessä. Laji elää melko syvissä, korkeimmillaan 40 metrin syvyisissä vesissä, mutta kutuaikana se siirtyy huomattavasti matalampiin vesiin. Kansainvälinen luonnonsuojeluliitto IUCN on luokitellut kirjohiekkahautojan vuonna 2025 elinvoimaiseksi lajiksi.

 Ravinto ja elintavat 
Kirjohiekkahautoja etsii ravintoa suurissa parvissa seuloen syötävää pohjahiekasta. Lajin vatsasta on löydetty ainakin hankajalkaisia, raakkuäyriäisiä ja katkarapuja. Naaras hautoo mätimunia suussaan. 

 Lähteet 

Luokka:Hiekkahautojat
Luokka:Akvaariokalat